user
waa maxay sababta ka dambaysa go'aannada dadku ay qaataan? 
assistant
Su'aalaha ugu waaweyn ee taariikhda la iswaydiiyay ilaa haddana aan jawaabta kamadambaysta ah loo helin waxaa ka mid ah su'aasha odhanaysa: waa maxay sababta ka dambaysa go'aannada dadku ay qaataan? 

Siyaasi ayaa soo shaacbaxa, muddo ka dibna waa laga qash dhacaa. Ganacsi ayaa hawada gala oo magaalada dhan ka sheegganaada sannaddo, balse muddo ka dib indhaha ayuu isku qabsadaa oo mid kale ayaa looga wareegaa. Qof baa caan baxa oo la isu wada sheegaa, laakiin sannaddo ka dib suuqa wuu ka baxaa oo dad kale ayaa booskiisii buuxiya. 

Siyaasiyiinta, ganacsatada, qoysaska iyo dhammaan dadka raba inay bulshada magac ku dhex yeeshaan waxay isku dhabar jabiyeen sidii ay u fahmi lahaayeen sirta ka dambaysa isbeddelka calmashada dadweynaha si ay muddo dheer u sii haystaan dareenka bulshada. Kalitalisku dadka cabsigalin, isku dir, layn, xayiraadda ilaha xogta iyo nacasayn ayuu ku fushaday dantiisa. Xagga kalena awoodda debecsan ee ay isaga iyo ganacsaduhu miciin bideen waa dacaayadda warbaahinta oo ay dadka ugu tebiyaan waxay rabaan taas oo dadweynaha maangaabka u badan soo dabta. 

Halka jawaab ee dedaalladaas kumanka sano socday lagu ogaaday waa inaan dadka go'aannadooda la saadaalin karin. Sida nolosha, qofka nooli waa mid isbeddel badan oo mararka qaar go'aannadiisa uu dabada ka riixayo kaliya jaceylka isbeddelku. Si kasta oo la isugu dhabar jabiyay waxa hubanti noqotay inaan iinsaanka si kamadambays ah loo carbin karin sida la doono, si ku meelgaadh ah se way dhacdaa. Inkasta oo la helay xeerar badan oo muddo lagu sii haysan karo dareenka dadweynaha, marar badanna ay shaqeeyeen, haddana aadamigu waa noole cajiib ah oo saadaalintiisu maskaxdaalis tahay. Haddaba noolaha sidaas ah ee haddana xuhin walba oo ka mid ah uu dunida gaarka ah iskii u yahay sidee ayay qaarkeen maalin walba inay qaaciidooyin habdhaqankiisa ku jaangooyaan isugu dayaan? Waa uun hadaltiro iyo guudyeelid aan dhabta meteli karin!